મૃત્યંજય ભગવાનની આરાધના કરવી અને તે પ્રસન્ન થાય તો જ ચંદ્ર શાપમુક્ત થશે. ચંદ્રમાએ દેવ સમુદાય સહિત પ્રભાસમાં આવીને મૃત્યુંજય ભગવાનની અર્ચનાનું અનુષ્‍ઠાન કર્યુ, મૃત્યંજયના મંત્રથી પૂજા અને જાપ થવા લાગ્યા, છ મહિના સુધી નિરંતર ધોર તપ કર્યુ અને દસ કરોડ મંત્રના જાપ્‍ કર્યા. પરિણામે આશુતોષ ભગવાન પ્રસન્ન થયા અને મૃતતુલ્ય ચંદ્રમાને અમરત્વનું વરદાન આપ્‍યું, પણ ચંદ્રમાએ કરેલ અપરાધ માટે કહ્યું કે "પંદર દિવસ સુધી તારી એક એક કલા ધીમે ધીમે ઘટતી જશે, અને ત્યારપછી એ જ ક્રમમાં પંદર દિવસ સુધી તારી એક એક કલા વધતી વધતી પૂર્ણિમાને દિવસે તું પૂર્ણચંદ્રના રૂપમાં આવી જઈશ." આમ, કલાહીન કલાધર ફરી એકવાર કલાયુક્ત થઈ ગયો અને સારી સૃ‍ષ્ટિમાં સુધાકરનાં સુધા-કિરણોથી પ્રાણ- સંચાર થવા લાગ્યો. ત્યારબાદ, ચંદ્રમાની પ્રાર્થનાનો સ્વીકાર કરીને ભક્તોના ઉદ્ધાર માટે મૃત્યંજય ભગવાન શંકરે પ્રભાસ-ક્ષેત્રમાં જ્યોર્તિલિંગના રૂપમાં હંમેશને માટે વાસ કર્યો. ચંદ્રમાએ ભગવાન શંકર મહાદેવને પોતાના ઈષ્‍ટદેવ માન્યા, અને ત્યારથી ભગવાન ભોળાનાથ પ્રભાસ – ક્ષેત્રમાં ‘ચંદ્રના નાથ‘ નામથી પૂજાય છે. ભગવાન શંકર આ યુગમાં, એટલે કે પ્રથમ પિતામહ બ્રહ્માદેવનાયુગમાં, ‘મૃત્યંજય‘ નામથી પૂજાતા હતા. ત્યારપછીના પાંચ બ્રહ્માઓના યુગમાં, એટલે કે પદ્મભૂદેવના ગુગમાં કાલાગ્નિ રુદ્ર, સ્વયંભૂદેવના યુગમાં અમૃતેશ, પરમેષ્ટિ બ્રહ્મદેવના યુગમાં અનામય, સુરજ્યેષ્‍ઠના યુગમાં કૃતુવાસ, હેમગર્ભ નામના બ્રહ્માદેવના યુગમાં ભૈરવનાથ, અને અત્યારના સાતમા બ્રહ્માદેવના યુગમાં અહીં ‘સોમનાથ‘ તરીકે પૂજાય છે. આ જ પ્રમાણે શિવજી સત્યયુગમાં ‘ભૈરવેશ્વર‘, ત્રેતાયુગમાં ‘શ્રવર્વિકેશ્વર‘ દ્વાપરયુગમાં ‘શૃગાલેશ્વર‘ નામથી પૂજાતા હતા, જ્યારે કલિયુગમાં ‘સોમનાથ‘ના નામથી પૂજાય છે.